b'\n_START_ARTICLE_\nS\xc3\xb8rum (S\xc3\xb8r-Aurdal)\n_START_PARAGRAPH_\nS\xc3\xb8rum (middelaldersk: \xc2\xabSudreim\xc2\xbb, s\xc3\xb8rg\xc3\xa5rden) er ei grend i Begnadalen og en grunnkrets i S\xc3\xb8r-Aurdal kommune i Oppland.\n_START_SECTION_\nHistorie\n_START_PARAGRAPH_\nTidligere var det en skysstasjon p\xc3\xa5 stedet. Dette var mens det var b\xc3\xa5ttrafikk p\xc3\xa5 Begna og Sperillen. DS \xc2\xabB\xc3\xa6gna\xc2\xbb trafikkerte en rekke anl\xc3\xb8psteder, fra Hen i Ytre \xc3\x85dal via \xc3\x85dalselva og Sperillen til S\xc3\xb8rum i perioden 1869\xe2\x80\x931929, deretter overtok en motorb\xc3\xa5t fram til ferdels\xc3\xa5ra ble nedlagt i 1933. Videre oppover dalen gikk transporten med hest og kjerre._NEWLINE_Fra 30. til 31. august 1901 overnattet Norges f\xc3\xb8rste bilturist, nederlenderen Petrus Scheltemer Beduin, p\xc3\xa5 S\xc3\xb8rum skysstasjon. Han og hans f\xc3\xb8lge var p\xc3\xa5 vei fra Kristiania og til L\xc3\xa6rdal. De kj\xc3\xb8rte en Panhard et Levassor.\n_START_SECTION_\nN\xc3\xa6ringsliv\n_START_PARAGRAPH_\nP\xc3\xa5 andre siden av elva ligger Begna med det st\xc3\xb8rste industrifeltet i kommunen._NEWLINE_S\xc3\xb8rum Gjestehus som er en fortsettelse av den tidligere skysstasjonen driver hotell og har egen campingplass med hytter. P\xc3\xa5 bilder fra 1880-1890 av Axel Lindahl kan en se bygningen p\xc3\xa5 den tidligere skysstasjonen, og denne finnes fortsatt._NEWLINE_Grenda har en av Valdres eldste landhandler, St\xc3\xb8mmen og Thorsrud assorterte landhandel.'